贈鄭女郎
作者：薛馧
朝代：唐

paragraphs: 豔陽灼灼河洛神，珠簾繡戶青樓春。
能彈箜篌弄纖指，愁殺門前少年子。
笑開一面紅粉妝，東園幾樹桃花死。
朝理曲，暮理曲，獨坐窗前一片玉。
行也嬌，坐也嬌，見之令人魂魄銷。
堂前錦褥紅地鑪，綠沈香榼傾屠蘇。
解佩時時歇歌管，芙蓉帳裏蘭麝滿。
晚起羅衣香不斷，滅燭每嫌秋夜短。